Uredba Komisije (ES) št. 2521/98

z dne 24. novembra 1998

o spremembi Uredbe (ES) št. 577/97 o nekaterih podrobnih pravilih za uporabo Uredbe Sveta (ES) št. 2991/94 o določitvi standardov za mazave maščobe in Uredbe Sveta (EGS) št. 1898/87 o zaščiti poimenovanj, uporabljenih pri trženju mleka in mlečnih proizvodov

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 2991/94 z dne 5. decembra 1994 o določitvi standardov za mazave maščobe [1] in zlasti člena 8 Uredbe,

ob upoštevanju Uredbe Sveta (EGS) št. 1898/87 z dne 2. julija 1987 o zaščiti poimenovanj, uporabljenih pri trženju mleka in mlečnih proizvodov [2], kakor je bila nazadnje spremenjena z Aktom o pristopu Avstrije, Finske in Švedske, in zlasti člena 4(2) Uredbe,

ker je člen 2(1) Uredbe Komisije (ES) št. 577/97 z dne 1. aprila 1997 o nekaterih podrobnih pravilih za uporabo Uredbe Sveta (ES) št. 2991/94 o določitvi standardov za mazave maščobe in Uredbe Sveta (EGS) št. 1898/87 o zaščiti poimenovanj, uporabljenih pri trženju mleka in mlečnih proizvodov [3], kakor je bila nazadnje spremenjena z Uredbo (EGS) št. 1298/98 [4], določa pravila v zvezi z navajanjem vsebnosti maščobe pri mazavih maščobah, razen pri proizvodih iz Uredbe (ES) št. 2991/94, ki imajo najmanj 80 % vsebnost maščobe; ker je metoda za preverjanje usklajenosti z navedenimi pravili določena v členu 2(3) Uredbe (ES) št. 577/97 in v Prilogi II k Uredbi; ker je bil datum uporabe navedene metode preložen na 1. januar 1999, da bi uporabnikom omogočili, da pridobijo izkušnje z njo, in da bi na podlagi rezultatov, predloženih Komisiji, omogočili temeljito preučitev njene izvedljivosti;

ker je preiskava predloženih podatkov pokazala, da so dovoljena odstopanja, določena za preverjanje navedene vsebnosti maščobe, premajhna; ker je treba dovoljena odstopanja za povprečja rezultatov, dobljenih iz odvzetih vzorcev, in za posamezne rezultate podvojiti; ker v teh okoliščinah ni več mogoče obdržati zahteve, da mora vsak vzorec ustrezati mejnim vrednostim, določenim v Prilogi k Uredbi (ES) št. 2991/94; ker je treba določiti zahtevo, da mora povprečna ugotovljena vsebnost ustrezati navedenim mejnim vrednostim;

ker so ukrepi iz te uredbe v skladu z mnenji zadevnih upravljalnih odborov,

SPREJELA NASLEDNJO UREDBO:

Člen 1

Uredba (ES) št. 577/97 se spremeni:

1. Člen 2 se spremeni:

(a) odstavek 1(b) in (c) se nadomesti z naslednjim:

"(b) povprečna vsebnost maščobe se ne sme razlikovati za več kot eno odstotno točko od navedenega odstotka. Posamezni vzorci se ne smejo razlikovati za več kot dve odstotni točki od navedenega odstotka;

(c) v vseh primerih mora povprečna vsebnost maščobe ustrezati mejnim vrednostim, določenim v Prilogi k Uredbi (ES) št. 2991/94.";

(b) odstavek 2 nadomesti z naslednjim:

"2. Ne glede na odstavek 1 navedena vsebnost maščobe v zvezi s proizvodi iz delov A(1), B(1) in C(1) Priloge k Uredbi (ES) št. 2991/94 ustreza najmanjši vsebnosti maščobe proizvoda."

2. Priloga II se nadomesti z naslednjim:

PRILOGA II

Preverjanje navedene vsebnosti maščobe pri mazavih maščobah

Iz serije, ki jo je treba pregledati in analizirati, se naključno vzame pet vzorcev. Uporabita se naslednja dva postopka:

A. Aritmetična sredina petih dobljenih rezultatov se primerja z navedeno vsebnostjo maščobe. Za prijavljeno vsebnost maščobe velja, da je ustrezna, če se aritmetična sredina vsebnosti ne razlikuje za več kot eno odstotno točko od navedene vsebnosti maščobe.

B. Pet posameznih rezultatov se primerja z dovoljenim odstopanjem (± dve odstotni točki navedene vsebnosti maščobe), prikazanim v členu 2(1)(b). Če je razlika med največjo in najmanjšo vrednostjo petih posameznih rezultatov manjša ali enaka štirim odstotnim točkam, velja, da so zahteve iz člena 2(1)(b) izpolnjene.

Kadar se ugotovi usklajenost s pogoji, določenimi pod A in B, za pregledano serijo velja, da izpolnjuje zahteve iz člena 2(1)(b), tudi če je ena od petih vrednosti zunaj meje dovoljenega odstopanja ± dveh odstotnih točk.

Člen 2

Ta uredba začne veljati sedmi dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 24. novembra 1998

Za Komisijo

Franz Fischler

Član Komisije

[1] UL L 316, 9.12.1994, str. 2.

[2] UL L 182, 3.7.1987, str. 36.

[3] UL L 87, 2.4.1997, str. 3.

[4] UL L 180, 24.6.1998, str. 5.

--------------------------------------------------